কোনওদিন চড়া তাপমাত্রা। আবার কোনওদিন আপেক্ষিক আর্দ্রতার অস্বাভাবিক বৃদ্ধি। আর এই ‘জোড়া ফলা’তেই রীতিমতো কাহিল নগরজীবন।
আবহবিদদের একাংশের মতে, ঊর্ধ্বমুখী পারদ ও আপেক্ষিক আর্দ্রতার লাগাতার  যৌথ ‘দাপট’ সাম্প্রতিক অতীতে দেখা যায়নি। সেই অর্থে চলতি বছরের গরম কিছুটা ‘অস্বাভাবিক’ই। এক আবহবিদের কথায়, ‘‘এমনিতে মে মাসে ভ্যাপসা গরম থাকবে, সেটাই স্বাভাবিক। কিন্তু ধারাবাহিকভাবে কখনও তাপমাত্রা, কখনও আবার আপেক্ষিক আর্দ্রতার বৃদ্ধি, তেমনটা সচরাচর দেখা যায়নি। যা এই বছর হচ্ছে।’’
আলিপুর আবহাওয়া দফতর জানাচ্ছে, রবিবার সর্বোচ্চ তাপমাত্রা ছিল ৩৭.৩ ডিগ্রি সেলসিয়াস। বাতাসে সর্বোচ্চ ও সর্বনিম্ন আপেক্ষিক আর্দ্রতার পরিমাণ ছিল যথাক্রমে ৭৬ শতাংশ এবং ৪৭ শতাংশ। শনিবার আবার তাপমাত্রা ছিল ৩৭ ডিগ্রি সেলসিয়াস। কিন্তু সর্বোচ্চ ও সর্বনিম্ন আপেক্ষিক আর্দ্রতার পরিমাণ ছিল ৮৪ শতাংশ এবং ৫৯ শতাংশ! শুক্রবারের সর্বোচ্চ তাপমাত্রা ছিল যেখানে ৩৮.৬ ডিগ্রি সেলসিয়াস। দফতরের অধিকর্তা গণেশকুমার দাস বলেন, ‘‘গত তিন-চারদিন তাপমাত্রা স্বাভাবিকের থেকে বেশি ছিল। গত বছরগুলিতে যখন তাপমাত্রা বেড়েছে, তখন শহরে বা সংলগ্ন এলাকায় বৃষ্টি হয়েছে। কিন্তু এবার বৃষ্টি হচ্ছে না। ফলে অস্বস্তি আরও বাড়ছে।’’
অস্বস্তির কারণ ব্যাখ্যা করে আবহবিদদের একাংশ জানিয়েছেন, একদিকে পশ্চিমী বায়ু শহরে প্রবেশ করেছে। অন্যদিকে, দখিনা বাতাস ক্রমশ দুর্বল হয়ে পড়েছে। ফলে তাপমাত্রা বাড়ছে। সেই সঙ্গে বৃষ্টির জন্য অনুকূল যে পরিস্থিতির দরকার, সেটা তৈরি হচ্ছে না। তাতেই অস্বস্তিসূচক মাত্রা বৃদ্ধি পাচ্ছে।
দফতর সূত্রের খবর, দক্ষিণবঙ্গের অন্য জেলাগুলিতে বৃষ্টির পূর্বাভাস থাকলেও আগামী ৪৮ ঘণ্টায় শহরে সেরকম কোনও সম্ভাবনা নেই। সংলগ্ন জেলায় কালবৈশাখী হওয়ার ফলে তার প্রভাবে শহরে স্থানীয়ভাবে হালকা বৃষ্টি হতে পারে। কিন্তু কালবৈশাখীর সম্ভাবনা নেই। অবশ্য চলতি বছরে এমন ঘটনা একাধিকবার ঘটেছে। পূর্বাভাস থাকা সত্ত্বেও কালবৈশাখী শহরে প্রবেশ করেনি। এদিকে হাওড়া, হুগলি, বর্ধমান, এমনকী, উত্তর ও দক্ষিণ ২৪ পরগনাতে পর্যন্ত কালবৈশাখীর দাপট দেখা গিয়েছে। তার প্রভাবে রাতের দিকে শহরের কোথাও কয়েক ফোঁটা বৃষ্টি হলেও অস্বস্তির হাত থেকে মুক্তি মেলেনি শহরবাসীর।